text: Nu er der pludselig to æg i storkereden 
  16 april 2017 kl. 11.10
  Langfredag lagde Annika et æg i den tomme storkerede. Nu har ægget fået en tvilling. 
  Annika ligger ikke på den lade side i disse dage i storkereden. Langfredag lagde hun et æg i reden i Smedager, og nu kan man se, at et æg er blevet til to. Hun har lagt et æg mere. 
  Det er faktisk tredje gang i år, at hunstorken lægger et æg i reden. I tirsdags lagde storken sit første æg midt i storkereden, men ganske kort tid efter kunne man se Annika smide ægget ud af reden.
  Men de to æg er så at sige spildte kræfter, så længe hanstorken Tommy ikke er dukket op endnu. Så er Annikas æg ikke befrugtet. 
  -Hendes hormoner gør, at hun lægger æg nu. De bliver lagt, uanset om hun har en han omkring sig eller ej. De bliver passet på samme måde, de bliver vendt, pudset og ruget, men der kommer ikke unger ud af det, sagde Mogens Lange fra storkene.dk til TV SYD i tirsdags.
  